Tiener kap man met panga tydens huisbraakArgieffoto ŉ 39-jarige man is in ŉ ernstige toestand in die hospitaal nadat hy tydens ŉ huisbraak in Ramsgate, KwaZulu-Natal, met ŉ panga aangeval is. “ŉ Groep tieners het Donderdag in die vroeë oggendure ŉ motorhuis se deur by ŉ huis in Nationalstraat oopgedwing,” het kol Jay Naicker, ŉ polisiewoordvoerder, Vrydag aan Maroela Media gesê. “ŉ Tuinier wat in ŉ buitekamer woon, het omstreeks 01:00 wakker geword van die lawaai. Hy het sy panga gegryp en gaan ondersoek instel.” Van die tieners het weggehardloop, maar die tuinier kon daarin slaag om ŉ 16-jarige aan te keer. “Die verdagte het teruggeveg, die tuinier oorweldig en die panga by hom afgeneem. Die tuinier het snywonde aan sy kop, arm en been opgedoen,” het Naicker bygevoeg. ŉ Veiligheidswag het intussen op die toneel gekom en tot die tuinier se redding gekom. Die tiener is in hegtenis geneem en verskyn binnekort in die hof in Ramsgate. Paramedici van Netcare 911 het die tuinier op die toneel bygestaan en na ŉ nabygeleë hospitaal geneem vir verdere behandeling. Die polisie ondersoek die saak.